‘Geen pa moet dit aanskou nie’, sê pa na gesin gekaap isEugene, Marilize en hul kinders Abigail, Damian en Martinique. Foto: Verskaf “Ek is bitter oor wat gebeur het, maar ek het nog nie kans gekry om kwaad te wees nie. Ek konsentreer nou op my gesin en ry van hospitaal na hospitaal. Ek het nog nie kans gekry om vir myself te sê die ouens het my gesin ernstig seergemaak nie,” het Bright Maandag gesê. Maroela Media het vroeër berig Bright se vrou, Marilize (34), het die Vrydagmiddag kort voor 15:00 vir Damian (7) en sy suster, Abigail (9), by Laerskool Horison in Roodepoort gaan oplaai in haar blou Hyundai i20. Sy het toe gery om vir Martinique (1) by haar kleuterskool daar naby op te laai, toe hulle deur drie mans gekaap is. Die verdagte wat bestuur het, het sowat 5 km verder, op ŉ skerp draai, beheer oor die motor verloor en oor ŉ randsteen gery voordat die motor teen ŉ bakkie, wat ŉ woonwa gesleep het, gebots het. Almal behalwe Martinique het ernstige beserings opgedoen. “Een van die kapers het half bo-oor Martinique gelê toe die botsing plaasgevind het. Sy het haar koppie gestamp en die motorstoeltjie se gordel het haar op die skouer geskaaf. Sy is na dieselfde hospitaal as Abigail geneem, maar het dieselfde aand al in die hospitaal se kindersaal rondbaljaar.” Bright was die dag van die kaping op pad terug van Frankfort waar hy sedert die Woensdag gewerk het. Hy het pas ŉ kollega in Randburg afgelaai toe sy foon onophoudelik begin lui het. “Toe ek in die hospitaal by Abigail en Martinique was het ŉ vriend my gebel en gesê dit was ŉ kaping. Ek kon eers die Saterdag by Damian uitkom. Ek was baie geskok en my hart is in stukkies geskeur. Ek gun dit vir geen pa om dit te aanskou nie.” Volgens Bright wil hy nie eers begin dink oor wat kon gebeur het nie. “Daar was definitief ŉ ander plan, hetsy om hulle skrik op die lyf te jaag of hulle dalk gyselaar te hou.” Marilize en Damian sterk intussen steeds in onderskeie hospitale aan. Martinique is dieselfde aand ontslaan, terwyl Abigail verlede week huis toe is. “Marilize konsentreer nou net daarop om gesond te word. Sy het ook ŉ ligte beroerte gehad, wat die linkerkant van haar liggaam beïnvloed. Sy sal rehabilitasie moet kry wanneer sy na ŉ algemene saal oorgeplaas word. Marilize was aanvanklik onder die indruk die kapers is op vrye voet en dit het haar bitter gemaak. Sy weet nou hulle is nog in die hospitaal, maar sy het haar kinders meer as twee weke gelede gesien en is baie bekommerd oor hulle. Sy is baie hartseer en wil hulle net graag vashou,” het Eugene gesê. “Ons sal ook moontlik vandag weet of Damian vandeesweek nog ontslaan kan word. Hy het vir die berader gesê hy was die enigste seun in die motor en hy moes eintlik sy ma en susters beskerm het. Die toneel speel gereeld weer voor hom af.” Bright het gesê Abigail sterk goed aan tuis maar sy raak ongeduldig. “Sy is nie gewoond aan stilsit nie, sy wil speel. Maar sy is ŉ ou vegter. Martinique was die eerste paar dae na die kaping bang vir haar motorstoeltjie, maar sy is nou weer reg. Die ondersteuning wat ons kry is net absoluut ongelooflik. Die skole en mense bring vir ons kos en ons kry berading.” Volgens Bright sal die gesin ook almal saam berading ontvang sodra almal tuis is. Lees alle vorige berigte oor die Bright-gesin op Maroela Media.